L-UE qed tieħu passi biex twettaq l-istrateġija komprensiva tagħha biex tittratta s-self ħażin mill-banek. Illum l-ambaxxaturi għall-UE approvaw il-pożizzjoni tal-Kunsill dwar proposta għal qafas komuni u rekwiżiti minimi għal mekkaniżmu ta' eżekuzzjoni extraġudizzjarja biex jiġi rkuprat il-valur minn self garantit b'kollateral f'każ li min jissellef ma jkunx jista' jħallas lura. Eżekuzzjoni extraġudizzjarja effettiva tista' tgħin biex tiġi evitata l-akkumulazzjoni ta' self improduttiv (NPLs), peress li tipprovdi lill-banek bi strumenti legali biex jirkupraw il-kollateral aktar malajr. "L-istokk tas-self improduttiv tal-UE jinsab fl-aktar livell baxx tiegħu mill-kriżi finanzjarja 'l hawn, bis-saħħa tas-sitwazzjoni ekonomika aktar favorevoli u għadd ta' miżuri meħuda biex dan jinqered minn fuq il-karti tal-bilanċ tal-banek. Madankollu, l-għadd tagħhom għadu għoli f'xi Stati Membri u jeħtieġ li niżguraw li s-self ħażin ma jakkumulax fil-futur. Din hija r-raġuni għaliex huwa importanti li l-banek jingħataw għodod legali biex jirkupraw malajr il-valur ta' self inadempjenti mingħajr ma jkollhom imorru l-qorti, filwaqt li jiġi żgurat livell għoli ta' protezzjoni għal min jissellef" qalet Mika Lintilä, il-ministru Finlandiż għall-finanzi. Il-mekkaniżmu ġdid propost għal eżekuzzjoni extraġudizzjarja kollaterali aċċellerata irid jiġi miftiehem bejn istituzzjoni ta' kreditu u min jissellef minn qabel, normalment meta jingħata s-self. Dan ikun disponibbli biss għal self għan-negozju. Is-self tal-konsumatur ikun eskluż, u anke self li għalih ir-residenza primarja ta' min jissellef tintuża bħala kollateral. Fejn dan il-mekkaniżmu ġdid ikun ġie miftiehem bejn il-partijiet u jekk min jissellef isir inadempjenti fuq is-self, il-kollateral jiġi vvalutat u jew mibjugħ (permezz ta' bejgħ privat jew irkant pubbliku) jew approprjat (permezz ta' trasferiment tas-sjieda lill-kreditur). Ir-rikavati tas-somma sas-somma pendenti mbagħad tingħadda lill-kreditur. Ir-regoli proposti għandhom l-għan li jibbilanċjaw l-interessi tal-kreditur u dawk ta' min jissellef b'diversi modi. Pereżempju: Il-kreditur jeħtieġ li jagħti lil min jissellef ċertu ammont ta' ħin biex iħallas il-pagamenti dovuti u jevita l-infurzar. Min jissellef għandu d-dritt li jmur il-qorti biex jikkontesta d-dritt tal-eżekuzzjoni jew tal-kreditur li jinforza l-kollateral. Il-kreditur biss ikollu jżomm ir-rikavat sakemm ikun meħtieġ biex ikopri l-ammonti pendenti fuq is-self. Ir-rikavati eċċessivi jitħallsu lil min jissellef jew lil kredituri oħrajn. L-istati membri jistgħu jiddeċiedu li meta r-rikavati mill-kollateral ma jkunux koperti mill-ammont pendenti fuq is-self, is-self madankollu jitqies bħala kompletament saldat. Kuntest u passi li jmiss Id-direttiva proposta tikkomplementa r-regoli dwar ir-ristrutturar tan-negozju u t-tieni opportunità adottati mill-Kunsill fis-6 ta' Ġunju 2019. Il-proposta oriġinali għad-direttiva mill-Kummissjoni Ewropea kienet tinkludi wkoll parti dwar l-iżvilupp ta' swieq sekondarji għall-NPLs. Il-Kunsill kien diġà laħaq pożizzjoni dwar din il-parti fis-27 ta' Marzu 2019. In-negozjati mal-Parlament Ewropew jistgħu jipproċedu hekk kif il-Parlament ikun qabel dwar il-pożizzjoni tiegħu. Test tal-mandat ta' negozjar Din ir-riżorsa bħalissa hi disponibbli biss bil-lingwa jew il-lingwi li ġejjin: Paġna tal-Kummissjoni dwar self improduttiv